Zajačik, Vladimír, poslanec NR SR (2022-06-24):
Vážený pán predsedajúci, vážená kolegynka, váž... kolegynke, kolegovia, pán minister, ja sa nejdem pasovať za odborníka na medveďov ani ním nie som. Ja chcem poukázať, o čom vlastne je toto všetko, toto divadielko, ktoré sa tu hrá, o čo v tom vlastne ide. Ešte predtým než začnem, som veľmi rád, že poslanci okolo Kuffu stiahli svoje podpisy, lebo teraz s kľudným svedomím môžem hovoriť to, čo chcem povedať. Opäť máme dnes možnosť zúčastniť sa trápne absurdného seriálu s názvom Odvolávanie. Dnes je to však predstavenie za hranicou absurdity. Je vôbec ťažké dať do nejakého logického reťazca tú zmes absurdných pseudodôvodov, ktoré v zdôvodnení aj z návrhu v samotnom uviedli navrhovatelia. Z návrhu samotného aj z nezmyselnej konštrukcie, na ktorej je postavený, je jasné, že navrhovateľom nejde o nič z toho, čo tam je ako formálny dôvod uvedené. Nejde im o ochranu verejného záujmu, o ochranu záujmov občanov. Hlavný a najdôležitejší cieľ tejto hysterickej kampane je škodiť a ničiť. Napádať túto vládu akýmkoľvek spôsobom podľa princípu – čím horšie, tým lepšie. Ich osobné egoistické záujmy predsa pre nich vždy boli na prvom mieste a v podstate ich ani nič iné nezaujímalo a nezaujíma. Táto deštruktívna snaha osôb, ktoré sa pod toto podpísali, nie je však samoúčelná. Nie je ani náhoda, kto je pod týmto návrhom podpísaný. Osoby prepojené na lobistické skupiny, často fungujúce v rámci kriminálnych štruktúr. Je verejným tajomstvom, že lobistická sila kriminálnej časti poľovnej komunity a lesobarónov siaha aj do najvyšších poschodí bývalých vládnych štruktúr. Stále má silné postavenie v stranách opozície. Množstvo faktov poukazuje na ich prepojenie s organizovaným zločinom. Je príznačné, že najznámejša... najznámejšie stretne... stretnutia ficomafie priamo za účasti krstného otca slovenského zločinu dona Roberta sa odohrávali na poľovníckej chate, ktorá patrí priamo takejto organizovanej skupine. Už tieto skutočnosti nás priamo navádzajú k základnej otázke, čo, či kto je skutočným nebezpečenstvom pre občanov Slovenska. Zabili alebo zranili viac ľudí poľovníci alebo medvede? Ohrozujú občanov, ich životy, zdravie a majetky viac šelmy alebo mafiáni a skorumpovaní politici, ktorí sú mnohí podpísaní pod týmto návrhom? Myslím, že výsledok tejto analýzy je absolútne jasný. Tak, tak by sa mali navrhovatelia a ich podporovatelia zamyslieť, kto tu skutočne škodí, kto je premnožený a koho treba začať regulovať. Tu nie... tuto nie je zvládnutý manažment, a nie u medveďa hnedého. Podstatou tejto hystérie je jasne militantná obrana osobných záujmov úzkej skupiny osôb. Veľká časť ich príjmov a osobnej moci je založená na rabovaní prírody. Doslova rabovaní. A to aj v tých najvzácnejších lokalitách a... Lokalitách. A ich arogancia je tak nekonečná, že ich neváhali premeniť na hol... holoruby. Neváhali ohroziť najvzácnejšie druhy, najvzácnejšie lokality. Jednoducho sa nezastavia pred ničím, hlavne keď cinká na účte. S nástupom novej vlády sa začalo ich bohorovné rabovanie dostávať do problémov a ministerstvo životného prostredia začalo životné prostredie chrániť a prestalo chrániť osoby a skupiny, ktoré ho ničia a drancujú. Predloženým návrhom si predkladatelia strelili do kolena. Celý tento nezmysel nevypovedá nič o nejakých chybách ministra Budaja, oveľa viac vypovedá o nich samotných, o ich zlobe, chamtivosti a nenávisti, o klamstvách, ktoré zvovo... zlovoľne číria vždy, keď sa im to hodí, a to, že neexistuje dno morálky a charakteru, ktoré by neboli schopní preraziť. Nechcem však všetkých organizátorov tohto divadla hádzať do jedného koša. Je medzi nimi veľa priamych organizátorov a ochrancov páchania zla. Tejto skupine nemá zmysel sa nejak viac venovať, pomaly ich potopá... ich... potápa ich toxická minulosť a bojujú o prežitie. Je tu však aj pár ľudí, ktorí sa nechceli alebo nestihli namočiť do špinavostí, ktoré tu páchala vláda mafie. Možno sa pridali len preto, aby uhrali nejaké body u svojich chlebodarcov. Tí by si mali uvedomiť, koho a čo podporujú. A len niekoľko poznámok na záver, lebo takémuto pamfletu nemá zmysel sa venovať podrobnejšie. Množstvo účelových, obsahových a vecných chýb je pri podobných návrhoch už v poslednej dobe pravidlom. V tomto prípade to však prekračuje obvyklú úroveň a dosiahlo hranicu trápnosti. Skutočne nemá zmysel tu vymenúvať všetky nezmysly, ktoré zdôvodnenie obsahuje. S každou jednou vetou je možné úspešne polemizovať a každý jeden pseudoargument je jednoduché vyvrátiť. Ale to by sme tu mohli sedieť aj týždeň a ja si vážim hodnotu svojho času a času mojich kolegov. Ale aby sme sa len trochu pobavili, ako topku by som chcel z tohto myšlienkového odpadu vyzdvihnúť jednu perlu. Citujem: „Využívanie medveďa hnedého ako tzv. biologickej zbrane slúžiacej na vyľudňovanie vidieka...“ Koniec citátu. Tak toto už je naozaj majsterštik za hranicou diagnózy. Ďakujem. (Potlesk.)